**ՀՀ ԱՇԽԱՏԱՆՔԻ ԵՎ ՍՈՑԻԱԼԱԿԱՆ ՀԱՐՑԵՐԻ ՆԱԽԱՐԱՐՈՒԹՅԱՆ ՀԻՄՆԱՎՈՐՈՒՄԸ**

**«ՍԵՌԱԿԱՆ ՇԱՀԱԳՈՐԾՈՒՄԻՑ ԵՎ ՍԵՌԱԿԱՆ ԲՆՈՒՅԹԻ**

**ԲՌՆՈՒԹՅՈՒՆՆԵՐԻՑ ԵՐԵԽԱՆԵՐԻ ՊԱՇՏՊԱՆՈՒԹՅԱՆ ՄԱՍԻՆ» ԵՎՐՈՊԱՅԻ ԽՈՐՀՐԴԻ ԿՈՆՎԵՆՑԻԱՅԻ ՎԱՎԵՐԱՑՄԱՆ ՆՊԱՏԱԿԱՀԱՐՄԱՐՈՒԹՅԱՆ**

«Սեռական շահագործումից և սեռական բնույթի բռնություններից երեխաների պաշտպանության մասին» Եվրոպայի խորհրդի կոնվենցիան Հայաստանի Հանրապետությունը ստորագրել է 2010 թվականի սեպտեմբերի 29-ին։ Կոնվենցիայի նպատակն է կանխարգելել երեխայի նկատմամբ սեռական շահագործման և սեռական բնույթի բռնությունները, պաշտպանել զոհերի իրավունքները և ապահովել այդ բնագավառում ազգային և միջազգային համագործակցությունը:

Կոնվենցիայի վավերացմամբ Հայաստանի Հանրապետութունը ստանձնում է մի շարք պարտավորություններ, որոնք առնչվում են տարբեր մարմինների լիազորություններին: Աշխատանքի և սոցիալական հարցերի նախարարության իրավասությանն են վերաբերվում, մանսավորապես, կոնվենցիայի 2-րդ և 3-րդ բաժինների որոշ հոդվածներ և 4-րդ բաժինն ամբողջությամբ: Դրանցով նախատեսվում է՝

* ոլորտի մասնագետների պատրաստում և վերապատրաստում, դրան զուգահեռ՝ լայնածավալ տեղեկատվական քարոզարշավների կազմակերպում (հոդվածներ 5-րդ, 8-րդ),
* մասնագիտացված և համակարգող մարմինների ստեղծում/զարգացում. սեռական շահագործման և սեռական բնույթի բռնություններից տուժած երեխաների ուղղորդման մեխանիզմի մշակում և ներդնում, բազմամասնագիտական փոխգործակցության ապահովում, երեխայի պաշտպանության համակարգի զարգացում (հոդված 10-րդ),
* զոհերի աջակցություն և պաշտպանություն, այդ թվում՝ նրանց հանցագործից մեկուսացնելու, հարազատներին աջակցելու, դեպքերին արագ արձագանքելու և դեպքերն արդյունավետ վարելու միջոցով (Գլուխ 4):

Կոնվենցիայի վավերացումը կպահանջի լրացուցիչ ֆինանսական ծախսեր, ուղղված ինչպես որոշ գործող ծրագրերի ընդլայնմանը, այնպես էլ նոր ծրագրային նախաձեռնությունների ընդունմանը, սակայն, հաշվի առնելով այն, որ Կոնվենցիայի վավերացմամբ կմեկնարկեն ոլորտի օրենսդրության բարելավման, ընթացակարգերի կատարելագործման, նոր բազմամասնագիտական փոխգործակցության ձևաչափի ձևավորման, երեխայի իրավունքների պաշտպանության համակարգի զարգացման գործընթացները, ինչպես նաև այն, որ «Սեռական շահագործումից և սեռական բնույթի բռնություններից երեխաների պաշտպանության մասին» Եվրոպայի խորհրդի կոնվենցիան Հայաստանը ստորագրել է դեռևս 2010 թվականին, նախարարությունը նպատակահարմար է գտնում Հայաստանի Հանրապետության կողմից փաստաթղթի վավերացումը: